Daugiašaliu lygmeniu ES neseniai bendrai parėmė tris keliašales PPO iniciatyvas dėl prekybos ir aplinkos tvarumo, taršos plastiku, tvarios prekybos plastiku ir subsidijų iškastiniam kurui reformos . 12-ojoje PPO ministrų konferencijoje ES teko svarbus vaidmuo siekiant, kad būtų sudarytas pirmasis daugiašalis subsidijų žuvininkystei susitarimas. Pagal jį visame pasaulyje drausminamas žalingas žuvininkystės subsidijavimas, o pagrindinis jo tikslas – aplinkos tvarumas. ES iki kitos ministrų konferencijos ir toliau sieks plėsti subsidijavimo drausminimo sritis. ES taip pat aktyviai rėmė pasiūlymą sudaryti prekybos ministrų klimato koaliciją, taip sukuriant papildomą politinį postūmį kurti, visų pirma PPO struktūroje, teigiamą prekybos ir klimato darbotvarkę . Per PPO reformą ES ketina, be kita ko, bendradarbiaudama su PPO ir TDO, skatinti dialogą dėl prekybos ir deramo darbo sąveikos. EBPO struktūroje ES skatina iš dalies keisti taisykles, kuriomis reglamentuojami oficialūs eksporto kreditai, kad jos kuo labiau derėtų su klimato srities tikslais. ES taip pat pavyko pasiekti, kad būtų uždrausta taršos mažinimo priemonių netaikančių anglimis kūrenamų elektrinių veikla .

Prekybos susitarimai yra svarbi tvaraus augimo varomoji jėga tiek ES, tiek šalyse partnerėse. Aktyvi prekybos darbotvarkė yra labai svarbi Europos ekonomikos klestėjimui ir konkurencingumui. Prekybos susitarimai padeda kurti darbo vietas, plėsti rinkas ir skatinti ekonomikos augimą bei inovacijas. Jie padeda šalinti kliūtis patekti į rinkas, todėl taip pat padeda mažinti sąnaudas, kurti palankesnes sąlygas diegti ir naudoti klimatui nekenkiančias technologijas ir su tuo susijusias prekes ir paslaugas, padedančias visame pasaulyje mažinti išmetamą šiltnamio efektą sukeliančių dujų kiekį ir prisitaikyti prie kintančio klimato. Prekybos susitarimai taip pat padeda užtikrinti reikiamų žaliavų, įskaitant žaliavas, kurios naudojamos mažo anglies dioksido kiekio technologijose, tiekimą. Be to, pasaulinė prekyba taip pat gali daryti poveikį klimatui, biologinei įvairovei ar darbo sąlygoms. Siekiant užtikrinti, kad atvira prekyba darytų teigiamą poveikį, prekybos liberalizavimas, skatinimas laikytis tarptautinių darbo standartų ir ryžtingi klimato politikos ir aplinkos apsaugos veiksmai turi derėti tarpusavyje. Kaip ypatingos partnerystės priemonės prekybos susitarimai suteikia galimybių vesti dialogą politikos klausimais ir bendradarbiauti tvarumo klausimais su šalimis partnerėmis. Tai gyvybiškai svarbu, nes tik pasaulinis bendradarbiavimas gali padėti išspręsti pasaulinius uždavinius.

Atlikdama peržiūrą Komisija užsakė atlikti nepriklausomą lyginamąjį tyrimą, kaip PDV reglamentuojama trečiųjų šalių prekybos susitarimuose. Tyrimo išvadomis patvirtinta, kad ES yra viena iš tvarumo skatinimo pagal prekybos susitarimus pradininkių ir svarbiausių lyderių . Be to, siekdama surinkti kuo įvairesnių piliečių ir suinteresuotųjų subjektų įžvalgų, Komisija surengė atviras viešas konsultacijas. Per jas savo nuomonę pareiškė daug įvairių respondentų – nuo verslo subjektų ir profesinių sąjungų iki aplinkos apsaugos ir žmogaus teisių gynimo grupių bei socialinių partnerių . Tuo pačiu metu buvo aktyviai keičiamasi nuomonėmis su valstybėmis narėmis, Europos Parlamentu ir Europos ekonomikos ir socialinių reikalų komitetu.

Norint nustatyti tokius konkrečioms šalims skirtus įgyvendinimo prioritetus, reikia atlikti ankstyvąją trūkumų analizę, o PDV aspektus labiau detalizuoti ir sukonkretinti. Pagrindiniai sunkumai, galimybės ir prioritetai turėtų būti nustatomi bendromis pastangomis ankstyvaisiais bendradarbiavimo su konkrečiu partneriu etapais. Formuluojant šiuos prioritetus reikėtų įtraukti pilietinę visuomenę ir į juos atsižvelgti jau per poveikio vertinimą, kuris yra atliekamas prieš pradedant derybas, tačiau vėliau, atliekant poveikio darniam vystymuisi vertinimą, juos reikėtų patikslinti, o įgyvendinimo etapu atliekant ex post analizę – įvertinti. Laikantis ES biologinės įvairovės strategijos, atliekant šiuos vertinimus daug dėmesio bus skiriama prekybos liberalizavimo poveikiui biologinei įvairovei. Tam, kad siekiant PDV tikslų būtų daroma pažanga, ES ir šalys partnerės, atsižvelgdamos į tų vertinimų rezultatus, turėtų apsvarstyti galimybę derėtis dėl svarbiausių konkrečioms šalims skirtų įgyvendinimo prioritetų ir sutelkti dėmesį į juos. Prioritetai turėtų būti realistiški ir suformuluoti taip, kad padėtų pasiekti rezultatus. Jie taip pat turėtų būti pakankamai lankstūs, kad ilgainiui, keičiantis tvarumo padėčiai, juos būtų galima tikslinti.

Kaip pažymėta pirmiau, prekybos ir darnaus vystymosi sąveika turi būti užtikrinama visapusiškai, prekybos politiką įtraukiant į platesnį kitų priemonių, kuriomis remiamas tvarumas, kontekstą. Laikantis tokio visapusiško požiūrio, prekybos susitarimais skatinama taikyti pasaulinę valdymo sistemą, ypač įtraukti pagrindinius tarptautinius standartus ir įsipareigojimus ir bendradarbiavimo procesais užtikrinti veiksmingą jų įgyvendinimą, laikymąsi ir tolesnį stiprinimą. Aiškus dvišalių PDV įsipareigojimų įtvirtinimas daugiašaliu lygmeniu suteikia ES požiūriui į PDV teisėtumo, patikimumo ir veiksmingumo. Be to, taip siekiama išvengti susiskaidymo ir kaip tik užtikrinti, kad PDV įsipareigojimai pasaulinius veiksmus sustiprintų. Kadangi PDV įsipareigojimai grindžiami tarptautiniais standartais, jie taip pat gali apsaugoti nuo protekcionistinių užmojų.

Tuo tikslu būtų galima, pavyzdžiui, spręsti netarifinių kliūčių klausimus ir skatinti taikyti tarptautinius standartus, taip skatinant prekybą, investicijas į aplinkos apsaugą, efektyvų išteklių naudojimą ir atsinaujinančiuosius energijos išteklius. Be to, prekybos susitarimais turėtų būti skatinama viešųjų pirkimų procesuose atsižvelgti į nediskriminacinius tvarumo aspektus ir siekiama įtraukti nuostatas dėl tvarių maisto sistemų.

Integruojant PDV tikslus į visas prekybos susitarimų dalis pirmenybę būtų galima teikti aplinkosaugos prekių ir paslaugų, ypač tų, kurios padeda mažinti išmetamą šiltnamio efektą sukeliančių dujų kiekį ir skatina efektyvų išteklių naudojimą ir žiediškumą, liberalizavimui. Be to, prekybos susitarimais turėtų būti užtikrinama neiškraipyta prekyba ir investicijos į žaliavas ir energijos prekes, kurių reikia pereinant prie neutralaus poveikio klimatui ir efektyvaus išteklių naudojimo ekonomikos.

Naudodamasi jau sklandžiai veikiančia horizontalia dialogų su pilietine visuomene struktūra Komisija reguliariai ir dažnai konsultuojasi su suinteresuotaisiais subjektais, o prekybos ir darnaus vystymosi klausimai per šias konsultacijas yra reguliariai keliami ir nagrinėjami. Komisija taip pat deda daugiau pastangų, kad veiksmingiau pasiektų valstybių narių pilietinę visuomenę, be kita ko, rengia daugiau tikslinių renginių ir aukšto lygio diskusijų. Be to, ES prekybos susitarimuose konkrečiai numatomas pilietinės visuomenės dalyvavimas įgyvendinant PDV įsipareigojimus, įskaitant dalyvavimą per VPG. Pilietinė visuomenė taip pat gali atlikti aktyvų vaidmenį vykdymo užtikrinimo etape teikdama su PDV susijusius skundus vienos bendros prieigos centrui (žr. pirmiau) ir amicus curiae informacinius pranešimus kolegijai.

Pilietinės visuomenės organizacijų indėlis, kurį sudaro tinkamai pagrįsta ir įrodymais paremta informacija, yra labai svarbus tam, kad Komisija galėtų išskirti PDV aspektus, nustatyti jų prioritetus ir imtis dėl jų veiksmų. Šiuo atžvilgiu taip pat labai svarbus ES suinteresuotųjų subjektų ir jų partnerių užsienio organizacijų bendradarbiavimas ir ryšiai. Tokio indėlio vertė nustatant tikslus ir prioritetus tokiu atveju atsiskleistų geriau. Pavyzdžiui, poveikio vertinimo etapu (atliekant tiek poveikio vertinimą, tiek poveikio darniam vystymuisi vertinimą) konsultacijos su pilietine visuomene galėtų padėti nustatyti spragas ir problemas, išskirti prioritetus, dėl kurių būtų galima derėtis, taip pat numatyti galimus pagrindinius su įgyvendinimu susijusius klausimus. Susitarimui įsigaliojus, laiku ir tinkamai PDV komitetams pagal prekybos susitarimus teikiama informacija, pagrįsta praktinėmis žiniomis ir ekspertine patirtimi, gali padėti vykdyti bendrą PDV reikalavimų laikymosi stebėseną ir nukreipti dvišalį įgyvendinimą reikiama linkme.

Komisija taip pat toliau bendradarbiaus su VPG, įsteigtomis pagal prekybos susitarimus, teiks joms logistinę paramą ir padės stiprinti gebėjimus bei kaupti ekspertines žinias. Komisija taip pat padidino skaidrumą – skelbia esamų PDV komitetų darbotvarkes ir posėdžių protokolus. Ateityje Komisija toliau stiprins VPG, atidžiai stebėdama, ar jos yra steigiamos pagal prekybos susitarimuose nustatytas sąlygas, ir rems ES ir šalių partnerių VPG sąveiką. Pripažindama VPG indėlio svarbą ir toliau vertindama jų patirtį ir ekspertines žinias, Komisija taip pat sieks išplėsti VPG įgaliojimus, kad jie apimtų ne tik PDV, bet ir kitas prekybos susitarimų dalis, kaip jau yra numatyta ES ir JK prekybos ir bendradarbiavimo susitarime.

Veiksmai Komisija: 12.užtikrins įtraukų konsultacijų su pilietine visuomene procesą visais prekybos susitarimų galiojimo ciklo etapais nuo trūkumų analizės iki įgyvendinimo, įskaitant prioritetų nustatymo etapą; 13.toliau stiprins ES VPG vaidmenį teikdama logistinę pagalbą ištekliais ir padėdama stiprinti gebėjimus bei vykdyti savo funkcijas; 14.kvies ES VPG atstovus į Komisijos vadovaujamas valstybių narių PDV ekspertų grupes, kad jie galėtų prisidėti konkrečiomis ekspertinėmis žiniomis, ir glaudžiai bendradarbiaus su VPG rengiant PDV komiteto posėdžius, ypač įgyvendinimo prioritetų nustatymo ir stebėsenos klausimais; 15.skatins ES ir šalių partnerių VPG sąveiką ir kurs tam palankesnes sąlygas; 16.didins VPG sudėties skaidrumą; 17.keisis nuomonėmis su ES VPG dėl su PDV susijusių ES techninės pagalbos projektų; 18.užtikrins, kad VPG kompetencija apimtų ne tik PDV, bet ir kitas prekybos susitarimų dalis.

3.6. Ryžtingesnis vykdymo užtikrinimas, įskaitant prekybos sankcijų taikymą

PDV įsipareigojimai yra teisiškai privalomi ir jų vykdymas gali būti užtikrinamas naudojantis specialiu valstybių tarpusavio ginčų sprendimo mechanizmu – pagal jį ekspertų kolegija atlieka nepriklausomą ir skaidrią peržiūrą ir į procesą aktyviai įtraukiama pilietinė visuomenė. Toks požiūris grindžiamas įsitraukimo principu, o kylantys klausimai sprendžiami dialogo ir bendradarbiavimo būdu.

Iki šiol į šį mechanizmą nebuvo įtraukta konkrečių taisyklių dėl to, kaip stebėti ekspertų kolegijos parengtos ataskaitos įgyvendinimą (vadinamasis atitikties užtikrinimo etapas). Dabar Komisija siūlo PDV vykdymo užtikrinimo sistemą dar labiau suderinti su bendrąja valstybių tarpusavio ginčų sprendimo sistema ir atitikties užtikrinimo etapą išplėsti, kad jis apimtų ir ginčus pagal PDV skyrių. Tai reiškia, kad šalis, pripažįstama pažeidusia savo PDV įsipareigojimus, turės nedelsdama informuoti, kaip įgyvendins ekspertų kolegijos ataskaitą, ir turės tai padaryti per tam tikrą laikotarpį. Šį procesą peržiūrės kolegija. Šiuo etapu pilietinė visuomenė taip pat galės teikti pastabas kolegijai.

Taip pat pažymėtina, kad pagal ES požiūrį į PDV galimybė skirti sankcijas už kolegijos ataskaitos nesilaikymą nėra numatyta. Dabar Komisija siūlo numatyti galimybę kraštutiniu atveju, jeigu pagrindiniai PDV įsipareigojimai, tiksliau, pagrindiniai TDO principai, teisės darbe ir Paryžiaus susitarimas dėl klimato kaitos, yra šiurkščiai pažeidžiami, taikyti prekybos sankcijas. Tokiais atvejais būtų tikslinga skirti prekybos sankcijas ir taip paskatinti laikytis reikalavimų. Paryžiaus susitarimo atveju būtų siekiama nustatyti prievolių nesilaikymo atvejus, kurie labai kenkia susitarimo dalykui ir tikslui. Dėl TDO pagrindinių principų ir teisių darbe pažymėtina, kad prekybos sankcijas būtų galima skirti šiurkštaus principų nesilaikymo atvejais ir remtis tuo, kad TDO stebi visose valstybėse narėse vykstančius procesus. Šis požiūris bus grindžiamas pagarba pagrindinėms darbo teisėms ir Paryžiaus susitarimui ir tos pagarbos stiprinimu – tai bus pagrindiniai mūsų prekybos susitarimų aspektai.

Prekybos sankcijos už tam tikrų PDV nuostatų pažeidimus bus taikomos laikantis bendrųjų ginčų sprendimo taisyklių. Todėl prekybos sankcijos bus laikinos, proporcingos ir galės būti taikomos sustabdant prekybos nuolaidų taikymą. Jas bus galima skirti tik tada, jei kolegija konstatuos, kad šalis pažeidė savo PDV įsipareigojimus, ir ta šalis per tam skirtą laikotarpį neužtikrins, kad reikalavimų būtų laikomasi. Susiklosčius tokioms aplinkybėms, šalys ginčą taip pat gali išspręsti bet kuriuo metu abiejų šalių susitartu būdu.

Prekybos sankcijas už pagrindinių PDV įsipareigojimų pažeidimus pirmą kartą įtraukusi į ES prekybos susitarimus ir kartu laikydamasi bendradarbiavimu grindžiamo požiūrio, ES galės ryžtingiau užtikrinti PDV skyrių nuostatų vykdymą. Šiuo atžvilgiu ES tobulins turimas priemones, padedančias siekti tvarumo tikslų, ir didins prekybos susitarimų indėlį į tai.

Veiksmai Komisija: 19.pagal būsimus susitarimus toliau stiprins PDV įsipareigojimų vykdymo užtikrinimą ES prekybos partneriams siūlydama: a.išplėsti bendrojo valstybių tarpusavio ginčų sprendimo mechanizmo atitikties užtikrinimo etapą, kad jis apimtų ir PDV skyrių; b.įtraukti VPG į atitikties užtikrinimo etapo stebėseną; c.išplėsti galimybę taikyti prekybos sankcijas tais atvejais, kai prievolių nevykdymas iš esmės kenkia Paryžiaus susitarimo dėl klimato kaitos dalykui ir tikslui arba kai šiurkščiai pažeidžiami TDO pagrindiniai principai ir teisės darbe. Prekybos sankcijos bus taikomos laikantis bendrųjų valstybių tarpusavio ginčų sprendimo taisyklių; 20.teiks pirmenybę pažeistų PDV įsipareigojimų vykdymo užtikrinimui, atsižvelgdama į nagrinėjamų įsipareigojimų pobūdžio svarbą, jų pažeidimo sunkumą ir poveikį aplinkai arba darbuotojams.

4.Išvada

Keletas iš nustatytų veiksmų, ypač daugelis veiksmų, susijusių su PDV įsipareigojimų įgyvendinimu ir pilietinės visuomenės vaidmens stiprinimu, gali būti įtvirtinti iš karto, be kita ko, jau galiojančiuose prekybos susitarimuose.

Ateityje PDV peržiūros rezultatai bus pristatomi per visas būsimas derybas ir per vykstančias derybas į juos bus atitinkamai atsižvelgiama. Komisija tinkamai iš anksto, dar ruošdamasi deryboms, įtrauks apibrėžtus veiksmus.

Komisija ragina Europos Parlamentą ir Tarybą pritarti šiame komunikate išdėstytam požiūriui ir bendradarbiauti įgyvendinant jame numatytus veiksmus.